“Iou iakəmwhen ia nukune nei nəha krep sə ro nɨpərhienien i.
Səiou Tata in rəmwhen ia iərmama sə raməpərhi nei nəha.
Rəɡi nei me pam səməme həpkukuə mhə in ramərai raka irəha.
Rəɡi nei me pam səməme kamhəukuə in raməpərhi amasan mə trukuə kwənkwan rɨpɨk mwi.
Kɨmiaha hiəmwhen ia rɨɡi nei nəha,
nənə iakɨnəpərhi raka kɨmiaha ia nəɡkiariien me səməme iakani pehe tukumiaha.
Tihəpwit əknekɨn ia nirak,
nənə iou takəpwit əknekɨn ia kɨmiaha.
Rɨɡi nei ko rəpwəh nukuəien trɨni mɨnuə rɨpkərer əknekɨn mhə ia nɨpren.
Ia noien nəha rəmwhen a mwi nɨmɨruien səkɨmiaha ko rɨpkukuə mhə kwənkwan trɨni mɨnuə hiəpwəh nəpwit əknekɨnien ia nirak.
Iou i,
iou nukune nei nəha krep.
Kɨmiaha nə rəɡrəɡɨn me.
Iərmama sə rəpwit əknekɨn ia nirak,
nənə iakəpwit əknekɨn irə,
iərmama i in trukuə kwənkwan me rɨpɨk.
Mətə kɨmiaha ko hiəpko mhə nari riti trɨni mɨnuə hiəpkəpwit əknekɨn mhə ia nirak.
Iərmama sə rɨpkəpwit əknekɨn mhə ia nirak in rəmwhen ia rɨɡi nei riti sə kɨnərai raka ruvɨmhiə.
Rɨɡi nei me səməme həuvəmhiə iamɨnhi,
tukɨpeki irəha kərki pen irəha ia napw.
Trɨni mɨnuə hiəpwit əknekɨn ia nirak,
nənə nəɡkiariien me səiou ramarə ia rerɨmiaha,
nəfe hiokeikei,
hiəukurən nəresien,
nənə tuko m kɨmiaha.
Nɨmɨruien səkɨmiaha traməkeikei mukuə kwənkwan me rɨpɨk.
Nərmama me tuhətoni mhəukurən mə pərhien kɨmiaha i nərmama me səiou.
Ia noien nəha tihəuvehi utə nəɡhi Tata səiou.
Iakokeikei kɨmiaha rəmwhen Tata Kumwesən rokeikei iou.
Həpwit əknekɨn ia nokeikeiien səiou.
Trɨni mɨnuə hiamo nəɡkiariien me səiou,
nənə tihəpwit əknekɨn ia nokeikeiien səiou,
rəmwhen iou iakɨno nəɡkiariien me səvəi Tata səiou maməpwit əknekɨn ia nokeikeiien səvənhi.
Iakani irapw narimnari me i tukumiaha mə rerɨmiaha tramaɡien rəmwhen iou rerɨk ramaɡien,
nənə naɡienien i səkɨmiaha trasori pɨk.
Nəɡkiariien səiou sə iakani pehe tukumiaha i mə tiho ro iamɨnhi irə:
Hokeikei kɨmiaha me rəmwhen iou iakokeikei kɨmiaha.
Samarə iərmama riti rəseni kousi əpune in mə nemhəien səvənhi truvehimɨru in me nepwɨn hiəukurən mə nokeikeiien riti mwi riwən rasori məpi raka nokeikeiien nəha.
Trɨni mɨnuə hiamo narimnari me i iakani pehe tukumiaha,
ramahatən mə iou me nepwɨn nə kɨmiaha.
Iou tapkəkwein mhə mwi kɨmiaha mə iotukwininari me səiou tɨ nəri nə mə iotukwininari rɨreirei narimnari me səməme iəmə asori səvənhi ramo.
Mətə təkwtəkwuni nəha takəkwein kɨmiaha mə iou me nepwɨn tɨ nəri nə mə narimnari me pam səməme iakɨməreɡi səiou Tata ramɨni iakuvəni pehe raka tukumiaha.
Kɨmiaha hiəpkukupwən mhə mhərpwi rəɡɨmiaha ia nirak,
mətə iou iakukupwən mərpwi rəɡɨk ia kɨmiaha,
muvehi utə kɨmiaha mə tihəuvən nɨmɨruien səkɨmiaha trukuə rəmwhen ia nei,
nənə kwənkwamiaha trarə.
Ro iamɨnhi irə trɨni mɨnuə hiəres nari riti m Tata Kumwesən ia nəɡhɨk,
nənə in truvei pehe m kɨmiaha.
Nəɡkiariien səiou sə iakani pehe tukumiaha i mə tiho ro iamɨnhi irə:
Hokeikei kɨmiaha me.”